3 POSĖDIS

**SPRENDIMAS**

**DĖL KAUNO RAJONO SAVIVALDYBĖS UŽIMTUMO**

**DIDINIMO 2024 M. PROGRAMOS PATVIRTINIMO**

2024 m. kovo 28 d. Nr. TS-145

Kaunas

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 16 punktu, Lietuvos Respublikos užimtumo įstatymo 17 ir   
48 straipsniais, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“, Kauno rajono savivaldybės taryba nusprendžia:

Patvirtinti Kauno rajono savivaldybės Užimtumo didinimo 2024 m. programą (pridedama).

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2024 m. kovo 28 d. sprendimu Nr. TS-145

**KAUNO RAJONO SAVIVALDYBĖS UŽIMTUMO DIDINIMO**

**2024 M. PROGRAMA**

**I SKYRIUS**


**ĮVADAS**

1. Kauno rajono savivaldybės 2024 metų užimtumo didinimo programa   
   (toliau – Programa) parengta siekiant kompleksiškai spręsti Kauno rajono savivaldybės   
   (toliau –Savivaldybė) gyventojų užimtumo problemas, sutelkiant Savivaldybės įstaigas, Užimtumo tarnybos prie Lietuvos Respublikos Socialinės apsaugos ir darbo ministerijos Kauno klientų aptarnavimo departamento Kauno 3-iąjį skyrių (toliau – Užimtumo tarnyba), socialinius partnerius ir nevyriausybines organizacijas.
2. Programa parengta vadovaujantis Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (toliau – Aprašas).
3. Programa parengta vadovaujantis bendradarbiavimo, kompleksiškumo, individualumo, efektyvumo, tęstinumo, ekonomiškumo ir viešumo principais.
4. Programos parengimą lėmė:
   1. poreikis mažinti kliūtis užimtumui. Su sunkumais darbo rinkoje susiduria žemą išsilavinimą turintys asmenys, kuriems sudėtinga vietinėje darbo rinkoje rasti turimą kompetenciją atitinkantį darbą. Ypač sudėtinga į darbo rinką integruoti skurdo ir socialinės atskirties riziką patiriančius asmenis, nes jie ilgą laiką būna ekonomiškai neaktyvūs, praradę darbinius įgūdžius, kvalifikaciją ar socialinius gebėjimus arba jų neturintys. Dėl ilgalaikio nedarbo asmenys praranda motyvaciją dirbti, tampa socialiai atskirtais nuolatiniais socialinės paramos gavėjais;
   2. poreikis skatinti ilgalaikius bedarbius ir darbo rinkai besirengiančius asmenis aktyviai prisidėti prie bendruomenės gerovės kūrimo ir didinti jų darbinę motyvaciją.
5. Programos tikslas – kompleksiškai spręsti Savivaldybės teritorijoje gyvenančių Lietuvos Respublikos užimtumo įstatymo 20 straipsnio 2 ir 5 dalyse ir 48 straipsnio 2 dalyje nurodytų asmenų integracijos į darbo rinką problemas, atsižvelgiant į individualius jų poreikius, kvalifikaciją bei motyvaciją dirbti, ugdyti jų socialinius, darbinius įgūdžius, šalinti kliūtis užimtumui ir padidinti jų galimybes susirasti darbą, sudaryti sąlygas norintiems integruotis į darbo rinką laikinai įsidarbinti ir užsidirbti pragyvenimui būtinų lėšų, mažinti piniginės socialinės paramos gavėjų skaičių Kauno rajone bei užtikrinti Savivaldybės užimtumo didinimo programų vykdytų darbų tęstinumą.
6. Tikslo siekiama įgyvendinant šias Programos priemones:
   1. įdarbinimo laikino pobūdžio darbams organizavimas (toliau – Įdarbinimo priemonė);
   2. užimtumo skatinimo ir motyvavimo paslaugų darbo rinkai besirengiantiems asmenims organizavimas (toliau – Užimtumo skatinimo ir motyvavimo paslaugos).

**II SKYRIUS**

**BŪKLĖS ANALIZĖ**

1. **Kauno rajonas –** vienas didžiausių ir tankiausiai apgyvendintų rajonų šalyje. Jo plotas – 149,60 tūkst. hektarų. Kauno rajonas žiedu juosia vieną didžiausių Lietuvos   
   miestų – Kauną. Kauno rajone yra 25 seniūnijos, 371 kaimas, 9 miesteliai ir 3 miestai. Kauno rajonas – viena iš nedaugelio savivaldybių, kurioje gyventojų skaičius auga. Deklaruotų gyventojų skaičius 2023 m. gruodį siekė 115094, t. y. 3747 asmenimis daugiau nei 2022 m. Pagal gyventojų skaičių, Kauno rajono savivaldybė užima antrą vietą tarp Kauno apskrities savivaldybių.
2. Darbas – materialinės žmogaus gerovės ir saugumo užtikrinimo priemonė, o nedarbas – sudėtinga ekonominė ir socialinė problema, neigiamai veikianti tiek atskirus asmenis, tiek Savivaldybę, tiek visą šalį. Nedarbo socialinės ir ekonominės pasekmės pasireiškia visose visuomenės gyvenimo srityse. Neturintis darbo žmogus susiduria ne tik su materialiniais sunkumais, bet ir psichologinėmis to pasekmėmis.
3. Užimtumo tarnybos 2024 m. sausio 1 d. duomenis, Šalyje registruoti 162,0 tūkst. bedarbių (2023 m. – 156,1 tūkst.), Kauno rajone – 6167 (2022 m. – 5764), iš jų ilgalaikių bedarbių 1464 (2022 m. – 1314), vyresnių nei 50 metų bedarbių – 2338 (2022 m. – 2241), jaunimo iki 29 m. – 1158 (2022 m. – 1000). Darbo rinkai besirengiančių asmenų statusu   
   2023 m. IV ketvirčio pabaigoje šalyje registruoti 24,3 tūkst. asmenų, iš jų Kauno rajone – 174. Savivaldybės teritorijoje registruoto nedarbo rodiklis – 9,4 proc. ( 2022 m. – 9,3 proc.) visų darbingo amžiaus gyventojų, t. y. 0,3 proc. didesnis nei šalies ir 0,2 proc. mažesnis nei Kauno apskrityje.



2 pav.

1. Iš penkių didžiųjų Šalies miestų mažiausias nedarbas registruotas Šiaulių mieste (7,3 proc.), didžiausias – Kauno mieste (9,5 proc.).

Kauno r. savivaldybėje registruotų bedarbių skaičius pagal seniūnijas.



1 lentelė.

1. Registruotas nedarbas nežymiai padidėjo ir tapo 0,1 proc. aukštesnis nei   
   2023 m. tuo pačiu laikotarpiu. Bedarbių struktūros portrete sparčiausiai augo (0,8 proc.) nedirbančio jaunimo (16 – 29 m.) rodikliai, simboliškai pakilo vyresnių nei 50 m. ir ilgalaikių bedarbių asmenų skaičius. Vyresnių asmenų integravimasis į darbo rinką lėtesnis, nes mažesnės jų įsidarbinimo galimybės, taip pat ir negalią turinčių asmenų integracija vis dar sudėtinga.
2. Užimtumo tarnybos duomenimis 2023 m. į Užimtumo tarnybą kreipėsi   
   10 085 Kauno rajono darbo ieškančių asmenų, iš jų: 9 020 bedarbio statusą turintys asmenys. Taip pat, 1,2 tūkst. asmenų buvo nukreipti į aktyvias darbo rinkos politikos programas, iš jų: 491 asmenys buvo nukreipti į mokymus, 403 buvo įdarbinti subsidijuojant darbo vietą įmonėse, kiti keitė kompetencijas, stažavosi, savanoriavo ir pan.
3. Neterminuotai pradėjo dirbti 6,5 tūkst. Kauno r. klientų, 522 pradėjo dirbti terminuotai ir 2,5 tūkst. Kauno r. klientų rinkosi veiklą pagal verslo liudijimą.
4. 2023 m. Kauno r. savivaldybėje registruota 4,6 tūkst. laisvų darbo vietų, iš jų terminuotam įdarbinimui buvo užregistruota 152 laisvos darbo vietos. Daugiausiai darbo vietų 2023 m. siūlė didmeninės ir mažmeninės prekybos bei variklinių transporto priemonių remonto, statybos, apdirbamosios gamybos bei administracinės ir aptarnavimo veiklas vykdantys darbdaviai. Žemės ūkio srityje buvo ieškoma 85 darbuotojų. Daugiausia registruota asmenų, ieškančių nekvalifikuotų atsitiktinių darbų, pakuotojo, pardavimo vadybininko, pardavėjo, automobilio vairuotojo ir administratoriaus darbo. Ieškota pagalbinio darbo, apsaugos darbuotojo, apskaitininko, logistikos specialisto, valytojo, kirpėjo.
5. Ilgalaikio nedarbo priežastys – žemas išsilavinimo lygis bei kvalifikacija, nepakankama darbo patirtis, nenustatyti specialieji poreikiai, pasyvus gyvenimo būdas ir žalingi įpročiai, būtinybė padėti kitiems šeimos nariams, įsiskolinimai, motyvacijos, socialinių įgūdžių ir mobilumo stoka.

|  |  |  |  |  |  |  |
| --- | --- | --- | --- | --- | --- | --- |
| Data | Registruotas darbo rinkai besirengiančių asmenų skaičius Kauno rajono sav. pagal kliūtis | | | | | |
| Iš viso asmenų (unikalių) | Kliūtys užimtumui | | | | |
| stokoja socialinių įgūdžių ir (ar) motyvacijos dirbti | turi prižiūrėti ir (ar) slaugyti šeimos narį ar kartu gyvenantį asmenį | apribotas disponavimas piniginėmis lėšomis | neturi galimybių atvykti iš nuolatinės gyvenamosios vietos į darbo vietą | turi priklausomybę nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų |
| 2023-01-01 dienai | 228 | 100 | 19 | 35 | 73 | 3 |
| 2024-01-01 dienai | 174 | 33 | 22 | 39 | 73 | 10 |

2 lentelė.

1. Ilgalaikio nedarbo problemą taip pat padeda spręsti Užimtumo didinimo programos. Kauno rajone 2019–2023 m. Užimtumo didinimo programoje dalyvavo 352 bedarbių, kurie buvo laikinai įdarbinti seniūnijose.
2. Socialinės pašalpos gavėjai nėra motyvuoti integruotis į darbo rinką, taip pat nėra linkę investuoti į kompetencijos ir (ar) kvalifikacijos kėlimą. Išaugusiam socialinių pašalpų gavėjų skaičiui įtakos turėjo karo veiksmai Ukrainoje, išaugęs deklaruotų gyventojų skaičius ir beveik 30 proc. mažesnė darbo pasiūla nei 2022 m.
3. Laikinuosius darbus 2023 m. organizavo 25 seniūnijos, įdarbinti 72 asmenys.
4. Iš seniūnijų gaunamas paraiškų skaičius įdarbinti bedarbius buvo didesnis, nei skiriamas finansavimas iš Lietuvos Respublikos socialinės apsaugos ir darbo ministerijos.

|  |  |  |  |
| --- | --- | --- | --- |
| **Įdarbinimo priemonėje dalyvavusių asmenų skaičius** | | | |
| Eil. Nr. | Darbdavys (seniūnija) | Skirta  bedarbių | Įdarbinta  bedarbių |
| 1. | Akademijos | 1 | 1 |
| 2. | Alšėnų | 2 | 2 |
| 3. | Babtų | 4 | 4 |
| 4. | Batniavos | 3 | 4 |
| 5. | Čekiškės | 4 | 5 |
| 6. | Domeikavos | 5 | 5 |
| 7. | Ežerėlio | 2 | 3 |
| 8. | Garliavos | 4 | 4 |
| 9. | Garliavos apyl. | 4 | 4 |
| 10. | Kačerginės | 2 | 2 |
| 11. | Karmėlavos | 3 | 3 |
| 12. | Kulautuvos | 2 | 2 |
| 13. | Lapių | 2 | 2 |
| 14. | Linksmakalnio | 2 | 3 |
| 15. | Neveronių | 2 | 2 |
| 16. | Raudondvario | 2 | 2 |
| 17. | Ringaudų | 1 | 1 |
| 18. | Rokų | 1 | 1 |
| 19. | Samylų | 3 | 2 |
| 20. | Taurakiemio | 2 | 4 |
| 21. | Užliedžių | 2 | 1 |
| 22. | Vandžiogalos | 2 | 4 |
| 23. | Vilkijos apyl. | 3 | 3 |
| 24. | Vilkijos | 3 | 5 |
| 25. | Zapyškio | 3 | 3 |
|  | Iš viso: | 64 | 72 |

3 lentelė.

1. Užimtumo didinimo programoje 2023 m. iš viso dalyvavo 112 asmenų, iš kurių 72 dalyvavo laikino užimtumo priemonėje, 40 asmenų teiktos užimtumo skatinimo ir motyvavimo paslaugos. Iš paslaugas gavusių darbo rinkai besirengiančių asmenų neterminuotai įsidarbino 9, 1 asmuo pradėjo lankyti mokymus naujai kvalifikacijai ir kompetencijoms įgyti.
2. Pagal poreikį darbo rinkai besirengiantiems asmenims buvo teiktos motyvacinės įdarbinimo, psichologo, finansinio raštingumo, karjeros konsultacijos, pavėžėjimo paslauga, pirminė teisinė pagalba, priklausomybių ir gerovės konsultanto paslaugos. Taip pat, informavimo, konsultavimo paslaugos.
3. 2023 m. Užimtumo didinimo programai skirta 322,30 tūkst. Eur. Užimtumo didinimo programos įdarbinimo priemonei įgyvendinti buvo panaudotos visos skirtos lėšos. Dalis lėšų skirtų užimtumo skatinimo ir motyvavimo paslaugoms nebuvo panaudotos.
4. 2023 m. I–III ketvirčio integracijos rodikliai:
   1. Pasibaigus užimtumo didinimo programoms per 6 mėnesius dirbo arba vykdė savarankišką veiklą asmenų dalis iš užimtumo didinimo programų dalyvių   
      skaičiaus – 30,7 proc. (šalyje – 28,3 proc.);
   2. Pasibaigus užimtumo didinimo programoms per 6 mėnesius dirbo arba vykdė savarankišką veiklą asmenų dalis iš užimtumo didinimo programų dalyvių   
      skaičiaus – 17,6 proc. (šalyje – 18,1 proc.).

**III SKYRIUS**

**FINANSAVIMO PLANAS**

1. 2024 m. programa 100 proc. finansuojama iš Lietuvos Respublikos valstybės biudžeto specialių tikslinių dotacijų savivaldybių biudžetams lėšų.
2. Programos priemonėms įgyvendinti 2024 m. skirta 218,70 tūkst. Eur, iš jų:
   1. Įdarbinimo priemonei – 151,77 tūkst. Eur, iš kurių:
      1. lėšos darbo užmokesčio kompensacijai iš viso (su SODRA ir kompensacija už nepanaudotas atostogas) – 150,08 tūkst. Eur;
      2. administravimo išlaidos – 1715,89 Eur.
   2. Užimtumo skatinimo ir motyvavimo paslaugoms – 66,90 tūkst. Eur, iš kurių:
      1. grupinės ar individualios psichologo konsultacijos, finansinio raštingumo mokymo paslaugos, priklausomybių konsultacijos, transporto organizavimo, odontologo paslaugos, kitos paslaugos pagal poreikį – 40,00 tūkst. Eur;
      2. Atvejo vadybininko darbo užmokesčiui – 26,90 tūkst. Eur.
3. Užimtumo skatinimo ir motyvavimo paslaugų teikimas organizuojamas paslaugas perkant Lietuvos Respublikos viešųjų pirkimų įstatymo nustatyta tvarka arba jos gali būti teikiamos bendradarbiaujant su SBĮ Kauno rajono Socialinių paslaugų centru, Kauno rajono visuomenės sveikatos biuru ar kitomis organizacijomis, teikiančiomis kompleksines paslaugas bendruomenėms.
4. Pagal Įdarbinimo priemonę būtų galima įdarbinti 36 ieškančius darbo asmenis, vienam asmeniui mėnesiui skiriant 1042,25 Eur/mėn.
5. Užimtumo skatinimo ir motyvavimo paslaugas planuojama suteikti ne mažiau   
   70 asmenų, iš kurių apie 13 proc. dirbs arba vykdys savarankišką veiklą.

**IV SKYRIUS**

**PROGRAMOJE DALYVAUJANTYS SUBJEKTAI**

1. Įdarbinimo priemonėje galės dalyvauti ieškantys darbo asmenys, nurodyti Lietuvos Respublikos užimtumo įstatymo (toliau – Užimtumo įstatymas) 48 straipsnio 2 dalies 1–11 punktuose:
   1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;
   2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys neįgalius šeimos narius, kuriems Neįgalumo ir darbingumo nustatymo tarnybos sprendimu nustatyta nuolatinė slauga ar priežiūra;
   3. grįžusieji iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybą ne vėliau kaip per 6 mėnesius nuo grįžimo iš laisvės atėmimo vietų;
   4. piniginės socialinės paramos gavėjai;
   5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;
   6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybąne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;
   7. grįžę į Lietuvą nuolat gyventi politiniai kaliniai ir tremtiniai bei jų šeimos nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybąne vėliau kaip per 6 mėnesius nuo grįžimo į Lietuvą nuolat gyventi dienos;
   8. turintieji pabėgėlio statusą ar kuriems yra suteikta papildoma ar laikinoji apsauga;
   9. asmenys, patiriantys socialinę riziką;
   10. vyresni nei 40 metų amžiaus;
   11. darbo rinkai besirengiantys asmenys.
2. Užimtumo skatinimo ir motyvavimo paslaugas galės gauti darbo rinkai besirengiantys asmenys, o esant poreikiui, kiti Užimtumo įstatymo 48 straipsnio 2 dalies   
   1–11 punktuose nurodyti asmenys (toliau – Tikslinė grupė).
3. Įgyvendinant Programos priemones, Savivaldybės administracija:
   1. gavusi Užimtumo tarnybos suformuotą pasiūlymą asmeniui dalyvauti Programoje, per 5 darbo dienas nuo šio pasiūlymo gavimo dienos elektroniniu būdu informuoja Užimtumo tarnybą apie asmens dalyvavimą Programoje bei informuoja apie asmenį, kuris be svarbių priežasčių atsisako arba neatvyksta dalyvauti Programoje, nurodydama asmens vardą, pavardę ir gimimo datą;
   2. bendradarbiauja su Užimtumo tarnyba, valstybės ir Savivaldybės institucijomis, įstaigomis ir organizacijomis, teikiančiomis tvarias užimtumo skatinimo, socialines ir motyvavimo paslaugas;
   3. užtikrina sklandų Tikslinės grupės asmenų aptarnavimą, Įdarbinimo priemonės bei Užimtumo skatinimo ir motyvavimo paslaugų jiems teikimą;
   4. patvirtina atvejo komandą, kuri sudaryta iš Savivaldybės darbuotojų, Užimtumo tarnybos, Užimtumo skatinimo ir motyvavimo paslaugų teikėjų ir darbdavių atstovų, esant poreikiui iš kitų suinteresuotų institucijų ar organizacijų (toliau – Atvejo komandą), skirtą padėti nustatyti ir (ar) pašalinti Tikslinės grupės asmenų įsidarbinimą ribojančias aplinkybes;
   5. paskiria vyr. specialistą/atvejo vadybininką (toliau – Atvejo vadybininką), kuris organizuoja Atvejo komandos darbą, rengia susitarimus dėl integracijos į darbo rinką su Tikslinės grupės asmenimis (toliau – Susitarimas), organizuoja Susitarimų pasirašymą, koordinuoja jų įgyvendinimą ir Susitarime numatytų Užimtumo skatinimo ir motyvavimo paslaugų teikimą, bei Įdarbinimo priemonių taikymą šiems asmenims;
   6. paskiria Įdarbinimo priemonės įgyvendinimą koordinuojantį vyr. specialistą/atvejo vadybininką (toliau – Priemonių koordinatorius);
   7. organizuoja Atvejo vadybininko mokymus;
   8. informuoja Savivaldybėje veikiančias nevyriausybines organizacijas (toliau – NVO) ir Užimtumo tarnybą apie Programos priemonių įgyvendinimą.

**V SKYRIUS**

**PASLAUGŲ IR PRIEMONIŲ PLANAS**

1. Programą rengia Savivaldybės Socialinės paramos skyrius bendradarbiaudamas su Užimtumo tarnyba, socialiniais partneriais, vietos bendruomenių atstovais, atstovaujančiais darbo ieškančių asmenų ir besirengiančių darbo rinkai asmenų grupių interesams.
2. Programos įgyvendinimo laikotarpis 2024 metai.
3. Programos priemonės:
   1. Įdarbinimo priemonė;
   2. Užimtumo skatinimo ir motyvavimo paslaugos.
4. Įdarbinimo priemonėje galės dalyvauti ieškantys darbo asmenys, nurodyti Užimtumo įstatymo 48 straipsnio 2 dalies 1–11 punktuose.
5. Įdarbinimo priemonėje dalyvaujantiems asmenims numatomi šie laikino pobūdžio darbai, teikiantys socialinę naudą vietos bendruomenei, prisidedantys prie socialinės infrastruktūros palaikymo ir plėtojimo:
   1. valstybinėje žemėje esančių žaliųjų plotų, gėlynų, želdinių ir kitų viešųjų erdvių valymo ir priežiūros laikinojo pobūdžio darbai (pakelėse esančių krūmų šalinimas, žolės šienavimas, šiukšlių rinkimas, gėlių sodinimas ir priežiūra, kt.);
   2. valstybinėje žemėje esančių gatvių, kelių, pakelių, pėsčiųjų ir dviračių takų bei kitų visuomeninės paskirties teritorijų tvarkymo, apželdinimo ir želdinių priežiūros darbai;
   3. valstybinėje žemėje esančių vandens telkinių pakrančių, poilsio zonų, maudyklų valymo ir priežiūros laikinojo pobūdžio darbai;
   4. istorijos ir kultūros paveldo objektų, valstybinėje žemėje esančių neveikiančių kapinių priežiūros laikinojo pobūdžio darbai;
   5. valstybinėje žemėje esančių valstybei nuosavybės teise priklausančių melioracijos ir hidrotechnikos statinių smulkaus remonto, tvarkymo ir priežiūros laikinojo pobūdžio pagalbiniai darbai;
   6. socialinės bei visuomeninės paskirties objektų pagalbiniai laikino pobūdžio teritorijų tvarkymo darbai;
   7. laikino pobūdžio pagalbiniai darbai priešmokyklinio ugdymo, bendrojo ugdymo, profesinio mokymo ir profesinio orientavimo įstaigose;
   8. laikino pobūdžio pagalbiniai darbai Savivaldybės administracijos struktūriniuose padaliniuose, filialuose, biudžetinėse įstaigose;
   9. sporto ir turizmo objektų tvarkymo pagalbiniai darbai;
   10. smulkūs remonto pagalbiniai darbai;
   11. pagalbiniai darbai teikiant socialines laikinojo pobūdžio paslaugas asmenims su sunkia negalia ir vienišiems pagyvenusiems asmenims namuose bei socialinių paslaugų įstaigose;
   12. bešeimininkių pastatų tvarkymo laikino pobūdžio darbai.
6. Laikinų darbų organizavimo ir įgyvendinimo tvarką nustato Savivaldybės užimtumo didinimo programos įgyvendinimo tvarkos aprašas.
7. Ieškančius darbo asmenis dalyvauti Įdarbinimo priemonėje Užimtumo tarnyba siunčia Priemonių koordinatoriui.
8. Įdarbinimo priemonė įgyvendinama ne vėliau kaip iki 2024 m. lapkričio 30 d.
9. Už Įdarbinimo priemonės įgyvendinimą atsakingi Savivaldybės administracijos Socialinės paramos skyrius bei darbdaviai.
10. Užimtumo skatinimo ir motyvavimo paslaugos organizuojamos Tikslinės grupės asmenims.
11. Užimtumo skatinimo ir motyvavimo paslaugos skirtos:
    1. palydėti ir padėti gauti socialines paslaugas (nurodytas Socialinių paslaugų kataloge, patvirtintame Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“), sveikatos, švietimo ir kitas paslaugas;
    2. įgyti socialinių įgūdžių ir (ar) motyvacijos dirbti;
    3. padėti įgyvendinti darbo pareigas ir šeimos nario ar kartu gyvenančio asmens priežiūrą ar slaugą;
    4. paskatinti grįžti į darbo rinką įsiskolinimų turinčius asmenis, kuriems apribotas disponavimas piniginėmis lėšomis ir (ar) antstolio, kitų institucijų ar pareigūnų nurodymu priverstinai nurašomos piniginės lėšos skolai apmokėti;
    5. padėti atvykti iš nuolatinės gyvenamosios vietos į darbo vietą;
    6. gydyti priklausomybes nuo alkoholio, narkotinių, psichotropinių ir kitų psichiką veikiančių medžiagų, azartinių žaidimų;
    7. teikti palaikymą įsidarbinus, siekiant užtikrinti tvarų užimtumą;
    8. šalinti kitas kliūtis tvariam užimtumui.

**VI SKYRIUS**

**PROGRAMOS ĮGYVENDINIMO ETAPAI**

1. Savivaldybės Socialinės paramos skyriaus, seniūnijos, NVO ar Socialinių paslaugų centro darbuotojai nustatę, kad asmeniui tikslinga dalyvauti užimtumo didinimo programoje, nukreipia jį į Užimtumo tarnybą, arba Užimtumo tarnyba pati nustačiusi, kad asmeniui tikslinga dalyvauti, su asmeniu sudaro individualaus užimtumo veiklos planą ir siunčia Tikslinės grupės asmenis – Atvejo vadybininkui.
2. Atvejo vadybininko ir Atvejo komandos veiksmai parenkant Užimtumo skatinimo ir motyvavimo paslaugas Tikslinės grupės asmenims:
   1. Atvejo vadybininkas atlikęs asmens poreikių ir galimybių vertinimą, organizuoja Atvejo komandos susitikimą, kuriame apibūdina šio asmens situaciją (aptaria surinktą informaciją ir prieitas išvadas, atlikus pirminį asmens vertinimą, jo poreikių ir galimybių įvertinimą);
   2. Atvejo komanda, išanalizavusi asmens situaciją, pateikia Atvejo vadybininkui pasiūlymus dėl Užimtumo skatinimo ir motyvavimo paslaugų parinkimo, jų apimties, teikimo eiliškumo;
   3. atsižvelgdamas į pasiūlymus, Atvejo vadybininkas parenka reikalingas Užimtumo skatinimo ir motyvavimo paslaugas;
   4. Atvejo vadybininkas parengia ir su asmeniu pasirašo Susitarimą, kuriame nurodomas jo tikslas, Atvejo vadybininko ir asmens teisės bei pareigos, numatomos teikti Užimtumo skatinimo ir motyvavimo paslaugos, jų apimtis, teikėjai, teikimo eiliškumas ir tvarka.
3. Susitarimo įgyvendinimas:
   1. Atvejo vadybininkas koordinuoja Susitarimo įgyvendinimą, rengia jo pakeitimo ir nutraukimo projektus, renka informaciją apie asmens pasiektus rezultatus dalyvaujant Programoje;
   2. pasirašius Susitarimą, Atvejo vadybininkas, iki pradedant teikti Užimtumo skatinimo ir motyvavimo paslaugas, informuoja asmenį apie Susitarime numatytų Užimtumo skatinimo ir motyvavimo paslaugų teikėjus;
   3. Atvejo vadybininkas, gavęs informaciją, kad Susitarimas nevykdomas jame nustatyta tvarka ir siekdamas nustatyti, ar asmuo jau pasirengęs darbo rinkai, teikia siūlymą Atvejo komandai dėl asmens įvertinimo;
   4. Atvejo komanda, gavusi informaciją iš Atvejo vadybininko, vertina asmens pasirengimą darbo rinkai ir Susitarimo pakeitimo ar nutraukimo tikslingumą:
      1. Atvejo komandai įvertinus, kad asmuo yra pasirengęs darbo rinkai, Susitarimas nutraukiamas;
      2. Atvejo komandai įvertinus, kad asmuo vis dar yra nepasirengęs darbo rinkai, nustatomos Susitarimo nevykdymo priežastys, poreikis ir galimybė keisti pagal Susitarimą teikiamas Užimtumo skatinimo ir motyvavimo paslaugas, jų apimtį, teikimo eiliškumą, ar poreikis asmenims dalyvauti kitose darbo rinkos politikos priemonėse, Susitarimas pakeičiamas ar nutraukiamas.

**VII SKYRIUS**

**PROGRAMOS ĮGYVENDINIMO PRIEŽIŪRA**

1. Nuolatinę Įdarbinimo priemonės įgyvendinimo stebėseną ir pažangos vertinimą bei tikslinimą pagal kintančias aplinkybes vykdys Savivaldybės administracija. Darbdaviai teiks Savivaldybės administracijai informaciją apie įgyvendintas Įdarbinimo priemones ir pasiektus rezultatus.
2. Informaciją apie Programos priemonių vykdymą, lėšų panaudojimo pagal paskirtį stebėjimą, rodiklių pokyčius ir statistinius duomenis, Savivaldybės administracija teiks Socialinės apsaugos ir darbo ministerijai kiekvieno ketvirčio pabaigoje.
3. Programos vertinimo rodikliai:
   1. Įdarbinimo priemonėje dalyvavusių asmenų skaičius;
   2. asmenų, gavusių Užimtumo skatinimo ir motyvavimo paslaugas, skaičius;
   3. po Užimtumo skatinimo ir motyvavimo paslaugų gavimo įsidarbinusių asmenų skaičius.

**VIII SKYRIUS**

**PROGRAMOS VIEŠINIMAS**

1. Informacija apie Programą, jos įgyvendinimą, pasiektus rezultatus, gerąją patirtį bus skelbiama Savivaldybės interneto svetainėje [www.krs.lt](http://www.krs.lt) ir aptariama susitikimuose su Užimtumo tarnyba.

\_\_\_\_\_\_\_\_\_\_\_\_\_\_\_\_\_\_\_\_\_\_\_